b'\n_START_ARTICLE_\nLinolenska kislina\n_START_PARAGRAPH_\nLinolenska kislina, natan\xc4\x8dneje \xce\xb1-linolenska kislina, (IUPAC-ime: cis,cis,cis-oktadeka-9,12,15-trienojska kislina) je trikrat nenasi\xc4\x8dena ma\xc5\xa1\xc4\x8dobna kislina z 18 ogljikovimi atomi, ki spada med 3-omega ma\xc5\xa1\xc4\x8dobne kisline. Vse tri dvojne vezi imajo konfiguracijo cis. Je sestavina triacilglicerolov in membranskih fosfolipidov ter prekurzor v sintezi arahidonske kisline. Organizem jo nujno potrebuje za normalno delovanje, vendar je sam ne more proizvesti. Zato jo \xc5\xa1tejemo med esencialne ma\xc5\xa1\xc4\x8dobne kisline. Nahaja se v nekaterih ribjih in rastlinskih oljih. Linolenska kislina je pri sobnih razmerah brezbarvna kapljevina. Njeno tali\xc5\xa1\xc4\x8de je pri \xe2\x88\x9211 \xc2\xb0C, vreli\xc5\xa1\xc4\x8de pa pri 232\xc2\xa0\xc2\xb0C._NEWLINE_Poleg \xce\xb1-linolenske kisline, ki jo pogosteje imenujemo kar preprosto linolenska kislina, poznamo \xc5\xa1e \xce\xb3-linolensko kislino, ki spada med omega-6 ma\xc5\xa1\xc4\x8dobne kisline.\n_START_SECTION_\nPoimenovanje\n_START_PARAGRAPH_\nPridevnik linolenska prihaja iz gr\xc5\xa1ke besede linos, ki pomeni lan.\n_START_SECTION_\nPridobivanje\n_START_PARAGRAPH_\nMa\xc5\xa1\xc4\x8dobne kisline sprostimo iz trigliceridov z umiljenjem, tako da kuhamo ustrezno ma\xc5\xa1\xc4\x8dobo oziroma olje z lugom. Ker vsebujejo naravni trigliceridi po navadi razli\xc4\x8dne ma\xc5\xa1\xc4\x8dobne kisline, moramo po umiljenju le-te \xc5\xa1e med seboj lo\xc4\x8diti.'